Aquae Sulis

Aquae Sulis oli antiikin aikainen kaupunki Britanniassa. Se sijaitsi nykyisen Bathin paikalla. Kaupunki tunnettiin kuuman lähteen ympärille tehdystä kylpylästään eli nykyisestä Bathin roomalaista kylpylästä.
Maantiede.
Aquae Sulis sijaitsi Avon-joen mutkassa matalalla, soistuneella maalla, noin 20 kilometriä nykyisestä Bristolista ja 30 kilometriä Britannian saaren länsirannikosta. Kaupunki oli Fosse Wayn varrella lounaaseen Corinium Dobunnorumista ja koilliseen Lindiniksestä.
Ainoa syy asutuksen olemassaoloon tällaisessa paikassa oli sen kuuman mineraalilähteen parantavat ominaisuudet. Kuuma lähde oli ja on edelleen ainoa laatuaan Britanniassa. Veden lämpö oli enimmillään noin 46 °C, ja lähteestä virtasi yli miljoona litraa vettä päivässä.
Historia.
Aquae Suliksen kuuma lähde oli kulttikäytössä jo kelttiajalla. Aqua Suliksen asutus syntyi roomalaisen kauden alkupuolella noin vuonna 75 jaa. samalla, kun sen kylpylät rakennettiin. Paikan lähteet oli omistettu kelttiläiselle Sulis-jumalattarelle, jonka roomalaiset yhdistivät Minervaan. Kaupungin nimi tarkoittaa ”Suliksen vedet”.
Kaupunki ja sen kylpylät kukoistivat koko sen ajan, kun Britannia oli roomalaisten hallussa, ja todennäköisesti vielä määrittelemättömän ajan sen jälkeen. Ajan kuluessa se raunioitui. Kuumat lähteet kuitenkin virtasivat edelleen tämän jälkeenkin, ja ajan kuluessa paikalle kehittyi uusi kaupunki, nykyinen Bath. Joitakin roomalaisen kylpylän osia tunnettiin jo 1700-luvulla, jolloin rakennettiin nykyinen kylpylärakennus, ja Bathista tuli jälleen kylpyläkeskus. Suurimmaksi osaksi antiikin aikaiset rakenteet paljastettiin vuosina 1878–1895 ja 1922–1925.
Rakennukset ja löydökset.
Nykyisen Bathin roomalaisaikaisten rakennusten kokonaisuus on ainutlaatuinen roomalaisessa Britanniassa. Kaikissa rakennustöissä käytetty kivi oli paikallista kalkkikiveä, jota kutsutaan Bathin kiveksi.
Roomalainen kylpylä.
Aqua Suliksen roomalainen kylpylä oli sekä kooltaan suuri että arkkitehtonisesti loistokas. Se saavutti laajimman muotonsa 300-luvulla jaa. Kuuma lähde oli muutettu vesisäiliöksi rakentamalla sen ympärille muuri. Säiliö syötti vettä kylpylän useisiin altaisiin. Tärkeimmät olivat nk. Suuri kylpyallas (Great Bath), Lucas-kylpyallas (Lucas Bath), suorakaiteen muotoinen kylpyallas, joka myöhemmin täytettiin, sekä ainakin yksi muu kylpyallas.
Suuren kylpyaltaan sali oli kooltaan 34 × 21 metriä ja sen korkeus oli noin 20 metriä. Altaan koko oli 24 × 12 metriä ja syvyys 1,65 metriä, ja sen ympärillä oli portaat. Antiikin ajalta on jäljellä itse allas, lattiakiveys sekä pylväiden jalustat; muut paikan rakennelmat ovat myöhempiä. Suuri allas oli katettu alun perin puisella katolla ja myöhemmin suurella holvikatolla, toisin sanoen se ei ollut avoin kuten nykyisin.
Kylpylään lisättiin myöhemmin ympyränmuotoinen kylpyallas, jonka halkaisija oli 10 metriä ja syvyys 1,4 metriä. Tämän jälkeen lisättiin laaja kokonaisuus höyrykylpyjä ja caldariumeja eli kuumia huoneita, yksi ryhmä kummassakin päässä rakennusta. Kuumat huoneet oli varustettu hypokausteilla.
Sulis Minervan temppeli.
Kylpylä muodosti kiinteän kokonaisuuden yhdessä sen jumalalle omistetun Sulis Minervan temppelin kanssa. Temppeli edusti korinttilaista tyyliä, ja sen koko oli 9 × 14 metriä ja pylväiden korkeus 8 metriä. Se oli rakennettu 1–2 metriä korkean podiumin päälle. Podiumin mittasuhteet 2:1 ovat Vitruviuksen ihannemittojen mukaiset. Rakennuksessa oli nelipylväinen portiikki ja cella.
Temppelin päätykolmio oli koristeltu reliefillä, jonka keskiössä oli parrakas miespuolinen Medusan pää keskuskilvessä, jota ympäröivät tammenlehdet ja terhot, ja jota kannattelivat kummallakin puolella lentävät siivekkäät voitonjumalattaret. Temppelirakennusta ympäröi pylväin reunustettu pyhäkköalue, jolla oli muun muassa alttari sekä patsaita.
Temppelin osia löytyi, kun nykyinen Pump Room rakennettiin vuosina 1790–1795; lisää on löydetty kaivauksissa vuoden 1964 jälkeen.
Muut rakennukset.
Kolmas suuri julkinen rakennus, josta tiedetään vain vähän, saattoi olla roomalainen teatteri. Loppuosa asutuksesta on pääosin tutkimatta, suurelta osin siksi, että sen päällä on myöhempiä rakennuksia, mutta sieltä on löydetty merkkejä erilaisista taloista tai mahdollisesti hotelleista.
Asutus oli 100-luvun puolivälistä lähtien ympäröity valli- tai ojalinnoituksella. Se korvattiin myöhemmin kivimuurilla, joka säilyi lähes ehjänä, vaikkakin korjattuna, vuoteen 1720 saakka. Nykyisin siitä on säilynyt vain vähän. Muurin ympäröimän alueen koko oli noin neliömetriä.
Esinelöydöt.
Aquae Suliksesta ja sen läheisyydestä tehdyt löydöt ovat museossa, joka sijaitsee roomalaisen kylpylän vieressä. Huomionarvoisia ovat erityisesti kullattu Sulis Minervan pronssipää, joka on oletettavasti peräisin kulttipatsaasta, sekä kylpylän ja temppelin koristeveistokset, kuten temppelin päätykolmio.
Kuumasta lähteestä ja kylpyaltaista on löydetty lähes rahaa, joista osa on kelttiläisiä ja osa roomalaisia.